गर्मी में बिजली कटौती परेशानी का सबब बनी हुई है। आज तापमान का अधिकतम स्तर 43.0 तो न्यूनतम 30.0 डिग्री रहा। बताते चले कि सोमवार को भी मौसम के मिजाज काफी गर्म रहे। हालांकि, तेज धूप के स्तर में हल्की सी कमी हुई, तो पारा गत दिन के मुकाबले आज एक डिग्री कम पर आ गया, मगर इसके बाद भी लोगों को दोपहरी का समय काटना मुश्किल रहा। भीषण गर्मी का अंदाजा इसी बात से लगाया जा सकता है कि आज रविवार का अवकाश होने के बाद भी लोग शाम के समय भी घूमने के लिए नहीं निकले। गर्मी का असर देर शाम तक रहने के कारण बाजारों में भी सन्नाटा पसरा रहा। ज्ञात हो कि गर्मी अब लोगों के लिए परेशानी का कारण बन गई है। सुबह के समय भी पारे का स्तर 30 डिग्री के आसपास रहने एवं दोपहर में पारे का स्तर 43 तथा देर शाम तक पारे का स्तर 37 से 38 डिग्री पर रहने के कारण लोगों को गर्मी काफी परेशान कर रही है। पिछले साल मई तथा जून माह के शुरुआती दिनों में बारिश होने से लोगों को गर्मी से कुछ राहत मिली थी, मगर इस बार बारिश की उम्मीदें पूरी नहीं हो रही है।